আইয়ন (দেবতা)
আইয়ন (ইংরেজি বানানে: Aion; গ্রিক: Αἰών) হলেন এক হেলেনীয় দেবতা। তিনি সময়, ওব (মহাবিশ্বকে বেষ্টনকারী চক্র) ও রাশিচক্রের সঙ্গে যুক্ত। আইয়ন যে "সময়"-এর প্রতীক, তা অন্তহীন, অনাবদ্ধ, আচারগত ও চক্রাকার: ভষিষ্যৎ হল অতীতের প্রত্যাবর্তনকারী রূপ, যাকে পরে বলা হয়েছে ইভাম (বৈদিক সংস্কৃত "ঋতু" দেখুন)। এই ধরনের সময় প্রায়োগিক, রৈখিক, প্রগতিশীল ও ঐতিহাসিক সময়ের (ক্রোনস যার প্রতীক, এবং যে সময় অতীত, বর্তমান ও ভবিষ্যৎকে পৃথক করে) সম্পূর্ণ বিপরীত। আইয়ন হলেন আবর্তনশীল যুগসমূহ, বার্ষিক চক্র ও রাশিচক্রের প্রতীক। ধ্রুপদি যুগের পরবর্তী অংশে তিনি পরকাল-কেন্দ্রিক রহস্যবাদী ধর্মগুলির (যেমন সাইবিলি, ডায়োনিসীয় রহস্যবাদ, অর্ফিক ধর্ম ও মিথ্রাইক রহস্যবাদ) সঙ্গে যুক্ত হয়ে পড়েন। লাতিনে এই দেবতাটির ধারণা সম্ভবত এসেছে ইটার্নিটাস, অ্যানা পেরেনা বা সেক্যুলাম-এর আকারে। তাঁর সঙ্গে সচরাচর এক পৃথিবী বা মাতৃকা দেবীকে (যেমন টেরা বা সিবিলি) দেখা যায় (প্যারাবিয়াগো ফলজে যেমন দেখা যায়)।